กรมอนามัย ห่วงคอนเสิร์ต ปาร์ตี้ รื่นเริง เป็นแหล่งแพร่โควิด-19
นายแพทย์อรรถพล แก้วสัมฤทธิ์ รองอธิบดีกรมอนามัย เปิดเผยว่า จากสถานการณ์โรคโควิด-19 ที่มีแนวโน้มเพิ่มขึ้นหลังเทศกาลสงกรานต์ แม้ประเทศไทยผ่อนคลายมาตรการควบคุมโรคโควิด -19 แล้ว ทำให้หลายพื้นที่กลับมาจัดงานต่างๆ มากขึ้น อาทิ คอนเสิร์ต การแข่งขันกีฬา หรืองานมหรสพรื่นเริง ทำให้มีคนจากหลายพื้นที่มารวมตัวกันจำนวนมาก อาจมีการสัมผัสใกล้ชิด ร้องเพลง หรือตะโกน ใช้เวลาร่วมกิจกรรมเป็นเวลานาน เสี่ยงต่อการแพร่กระจายของเชื้อโรคโควิด-19กรมอนามัย ขอให้ผู้จัดงาน ยังคงปฏิบัติตามแนวทางการป้องกันการแพร่ระบาดของโรคโควิด-19 โดยเว้นระยะห่างและกำหนดจำนวนคนต่อพื้นที่ไม่ให้หนาแน่นจนเกินไป โดยเฉพาะในอาคารพื้นที่ปิด ที่อาจมีการระบายอากาศไม่ดี สำคัญคือ ต้องใส่ใจเรื่องความสะอาด โดยเฉพาะจุดสัมผัสร่วม เช่น โต๊ะ เก้าอี้ ไมโครโฟน ราวบันได ที่จับประตู ปุ่มกดลิฟท์และห้องน้ำห้องส้วม จัดให้มีจุดบริการล้างมือเพียงพอและกำจัดขยะมูลฝอยอย่างถูกสุขลักษณะทุกวัน เพื่อลดการติดเชื้อและการแพร่กระจายของเชื้อไปในวงกว้าง สำหรับประชาชนหากมีอาการเสี่ยง หรืออาการทางระบบทางเดินหายใจให้เลี่ยงเข้าร่วมงาน ผู้ที่เข้าร่วมงาน สามารถป้องกันตนเอง โดยการสวมหน้ากากอนามัยและล้างมือด้วยสบู่และน้ำ หรือเจลแอลกอฮออล์บ่อยๆ หลังจากสัมผัสจุดสัมผัสร่วมและเมื่อกลับถึงบ้านควรเปลี่ยนเสื้อผ้าและอาบน้ำทันที หากมีอาการ ไอ เจ็บคอ มีไข้ ปวดกล้ามเนื้อ มีน้ำมูก ปวดศีรษะ หายใจลำบาก ให้ตรวจ ATK ถ้าผลเป็นบวก ให้สวมหน้ากากเมื่อใกล้ชิดผู้อื่น หลีกเลี่ยงใกล้ชิดกลุ่ม 608 และสถานที่มีคนจำนวนมาก หากอาการมากขึ้น เช่น เหนื่อยหอบ หายใจลำบาก ให้รีบไปพบแพทย์เพื่อรักษาในโรงพยาบาล สำหรับกลุ่ม 608 ให้รีบไปพบแพทย์และติดตามอาการอย่างใกล้ชิด